6.9.2022
DA
Den Europæiske Unions Tidende
C 342/107 Onsdag den 16. februar 2022
Retsinstrument og vejen frem
29. opfordrer Kommissionen til, eftersom legetøjsdirektivet fungerer som en de facto-forordning, at overveje, om revisionen heraf kan være en mulighed for at omdanne det til en forordning med henblik på at øge dets virkning og effektivitet og undgå uoverensstemmelser i gennemførelsen mellem medlemsstaterne og markedsfragmenteringen;
30. opfordrer Kommissionen til at vurdere behovet for et bredere anvendelsesområde for ændringer i den kommende revision, understøttet af en tilbundsgående konsekvensanalyse, med henblik på at analysere, om og hvordan mekaniske og fysiske krav, CMR-stoffer, grænseværdier for nitrosaminer og nitroserbare stoffer samt mærkningsbestemmelser for allergifremkaldende duftstoffer og farlige kemikalier kan indføjes i den kommende revision af legetøjsdirektivet med henblik på at muliggøre lette og fleksible ændringer;
31. er bekymret over, at nogle producenter undgår at overholde legetøjsdirektivet ved at hævde, at deres produkter ikke er legetøj, selv om de tydeligvis anvendes som legetøj; fremhæver, at Kommissionens vejledningsdokumenter er nyttige for at klarlægge, om produktet er legetøj eller ej, og for at sikre en harmoniseret gennemførelse af legetøjsdirektivet til gavn for både markedsovervågningsmyndighederne og de erhvervsdrivende; understreger ikke desto mindre, at der stadig findes produkter i gråzonen, og opfordrer derfor Kommissionen til at løse dette problem inden for definitionen af legetøj i den kommende revision af legetøjsdirektivet; fremhæver behovet for en åben og konstruktiv dialog med relevante interessenter med henblik herpå;
32. fremhæver den vigtige rolle, som legetøj spiller for børns udvikling og kompetenceudvikling, og den pædagogiske støtte, de yder til udførelsen af nye opgaver og forbedringen og indlæringen af færdigheder fra en meget ung alder; opfordrer Kommissionen til at revidere legetøjsdirektivet med henblik på at forbedre legetøjs sikkerhed og samtidig reducere belastningen og de administrative og juridiske omkostninger for producenterne med henblik på at sikre, at alle børn i EU har adgang til sikkert legetøj til en overkommelig pris;
33. mener, at forbrugerne og aktørerne i værdikæderne har brug for oplysninger for at fremme en mere bæredygtig adfærd; opfordrer derfor Kommissionen til i konsekvensanalysen at analysere, om holdbarheden og reparations­ mulighederne for legetøj kan påvirke deres sikkerhed, og hvis en sådan indflydelse bevises, at analysere, om der kan tilføjes bedre oplysninger om legetøjs holdbarhed og reparationsmuligheder i mærkningsbestemmelserne på en forholdsmæssig og ikkerestriktiv måde; mener i denne forbindelse, at innovative og digitale løsninger kan anvendes til at stille disse oplysninger til rådighed for forbrugerne, idet det sikres, at sikkerhedsoplysningerne er klart identificerbare, samtidig med at uforholdsmæssigt store byrder for virksomhederne undgås, og emballagematerialer minimeres;
34. mener, at advarsler og sikkerhedsoplysninger er vigtige for forbrugerne; bemærker, at supplerende mærkningskrav bør holdes på et minimum for at undgå at aflede opmærksomheden fra dette; opfordrer Kommissionen til at vurdere muligheden for at angive overensstemmelsesoplysninger, som ikke er beregnet for forbrugeren, elektronisk;
Data
35. fremhæver, at manglen på EU-dækkende statistikker over ulykker forårsaget af legetøj har gjort det vanskeligt at foretage en kvantitativ vurdering af det beskyttelsesniveau, som legetøjsdirektivet giver og informere standardiseringsar­ bejdet vedrørende legetøj; mener, at utilstrækkelig koordinering og finansiering på EU-plan er den grundlæggende årsag til, at der ikke foreligger konsistente oplysninger, og opfordrer Kommissionen til at tage fat på dette i en kommende revision af direktivet; opfordrer Kommissionen til at vurdere muligheden for at oprette en paneuropæisk database for ulykker og skader med et særligt afsnit for legetøj, som er offentligt, brugervenligt og tilgængeligt for offentlige myndigheder, forbrugere og producenter, og som giver mulighed for at indføre og indsamle oplysninger om ulykker og skader, der opstår som følge af farligt legetøj, herunder det, der sælges online; mener endvidere, at en yderligere mulighed ville være at anvende indikatorer og data såsom dem, der er indsamlet fra informations- og kommunikationssystemet for markedsovervågning, Safety Gate og fælles tiltag til at vurdere legetøjsdirektivets effektivitet, og opfordrer Kommissionen til at vurdere muligheden for at etablere digitale løsninger, der kan forbedre sporbarheden i forsyningskæden og bidrage til et højere sikkerhedsniveau for legetøj;